གོམ་པ་རེ་རེ་བཞིན་མདུན་དུ་སྤོས་ཤིང་མི་ཚོགས་ཀྱི་ཁ་རླངས་མི་འདྲ་བའི་དྲི་མ་སྣ་ཚོགས་སྣ་ལམ་དུ་ཡང་ཡང་ཞགས་དུས།ཞེ་ནས་སྐྱུག་ལོག་པའི་ཚོར་བ་ཞིག་ག་ལེར་འོང་བ་ནི་མི་ཚེའི་གོ་རིམ་ཞིག་ཡིན་པ་འདྲ།ཉི་མ་རེ་རེར་ང་ཚོས་མཐོང་མ་མྱོང་བ་ཞིག་མཐོང་སྲིད་ཅིང་ཐོས་མ་མྱོང་བ་ཞིག་ཐོས་སྲིད་པ་འདིའང་ཆོས་ཉིད་དུ་འདོད།དྲང་མོར་བཤད་ན་ང་རང་ཁྱོད་ཀྱི་ཁ་གཏད་དུ་ལངས་པར་དགའ་རྒྱུ་ཅི་ཡང་མེད་མོད།ངས་རྒྱུན་དུ་ཁྱོད་ཀྱིས་རེད་ཟེར་དུས་ལན་དུ་མ་རེད་དང་།ཁྱོད་ཀྱིས་ཡིན་ཟེར་དུས་ལན་དུ་མ་ཡིན་ནོ་ཞེས་ཀུ་རེ་དང་བདེན་གཏམ་ཉིས་ཆ་ནས་ཁྱོད་ལ་ཁ་ལན་བྱིན་པ་ཡིན།འུ་གཉིས་ཀྱིས་དུས་རྒྱུན་དུ་གནས་ལུགས་ཡོད་མེད་གཉིས་ཀྱི་སྟེང་ནས་ཕན་ཚུན་ལ་སྐད་ཆ་བསེགས་ཏེ་བཤད་བཞིན་ཡོད།དེ་བཞིན།ཁྱོད་ཀྱིས་ཁྱོད་ཀྱི་བསམ་གཞིག་དང་དགའ་ཕྱོགས།ཁོར་ཡུག་ལྟར་དཔེ་ཆར་བལྟས་ཏེ་ཁྱོད་ལ་དྲན་སྟངས་ཤིག་ཆགས་ཡོད་ངེས་ཡིན་ལ།ང་ཡིས་ཀྱང་རང་གི་དགའ་ཕྱོགས་དང་ལས་ཀབསམ་གཞིག་གི་ཐད་ནས་དེབ་རེ་བཀླགས་ཏེ་རང་ལ་བསམ་ཚུལ་ཞིག་ཡོད་ངེས།ཉེ་སྔོན་ཕ་ཡུལ་དུ་ཞིང་སྒྲུབ་ཆོས་ཚོགས་ཤིག་འཚོགས་པར་ཁྱོད་ཀྱིས་དོ་སྣང་དེ་འདྲ་བྱུང་མེད་པར་ཡང་ངས་ཟུར་ནས་ཁྱོད་ལ་སྐད་ཆ་བརྗོད་པ་ཡིན་ལ།ཆོས་ནི་བརྟག་སྟེ་བསྒྲུབ་རྒྱུ་ཞིག་ཡིན་པའི་གནས་ལུགས་ངས་ཀྱང་ཤེས་ཀྱིན་ཡོད་མོད།ཕ་ཡུལ་ལ་མཚོན་ན།ང་ཚོའི་ད་ལྟའི་གནས་བབ་ལ་མཚོན་ན།ང་ཚོ་ངེས་པར་དུ་སེམས་ཁ་གཅིག་ཏུ་སྒྲིལ་བའི་ཐབས་དང་ལམ་ཞིག་དགོས་ལ།ང་ཚོས་རང་ཉིད་ལ་གདོད་མ་ནས་ཡོད་པའི་ནོར་བུ་དེར་གཅེས་སྤྲས་བྱ་མི་རིགས་སམ།